For et år siden slog Næstved FC Nordsjælland ud af DBU Pokalen, og i går gjorde de det igen. Med en 2-1-sejr sikrede Næstved sig en plads i pokalturneringen efter nytår, imens FC Nordsjælland er ude. Efter kampen havde Nordsjællands manager, Kasper Hjulmand, ikke noget ros til sine spillere overhovedet.

Hjulmand langer ud efter fighten hos sine spillere, som ikke havde indset, at det var en knald-eller-fald kamp - men det havde modstanderen.

- Jeg synes, at vi spiller en elendig kamp. Vi laver utroligt store tekniske fejl. Vi udnytter slet ikke al den plads vi får hernede. Vi gør alt i alt en rigtig skidt kamp. Stor kredit til Næstved - de fortjener sejren. De kæmpede, som var det lige præcis en liv-eller-død kamp, det kunne man se på dem. Så jeg synes, at de gjorde det godt, og deres keeper har et par vigtige redninger på nogle vigtige tidspunkter. Så det blev en svær kamp for os, og desværre er vi ude. Vi ville meget gerne have været videre, så jeg synes, at der er mange parametre, vi fejlede på, siger Kasper Hjulmand til klubbens hjemmeside.

Nu vil FC Nordsjælland og træner Kasper Hjulmand se kritisk på kampen, og så ellers komme videre så hurtigt som muligt. De spiller allerede næste kamp på lørdag, når de skal besøge Randers.

Den kamp har kickoff klokken 16.00.